Placuit donno Maiolo, abbati, ceterisque fratribus Cluniensis monasterii, ut ex rebus quas jure hereditario possident cuidam viro, nomine Fanuhelo, filioque ejus, nomine Serlio, aliquid sub testimonio veraci concederent. Sunt autem ipsæ res sitæ in pago Vienensi, in agro Casiacensi: hoc est æcclesia quæ est in honore sancti Eusebii constructa, cum omnibus appenditiis suis, campis scilicet, silvis, aquis et omnia quæ ibi visi sunt monachi habere, donant ipso viro Fanuhelo et filio ejus Serlio, et decimas de terra quæ ad ipsam æcclesiam pertinet: tali tenore ut, quandiu ipsi duo vixerint, teneant et possideant, et in vestitura singulis annis, in festivitate sancti Petri, VIII [denarios?] ad luminaria persolvant; post discessum vero illorum duorum, ad Sanctum Petrum cum omni integritate, sine ulla contradictione, revertantur. S. donnus Maiolus. S. Vivianus. S. Durannus. S. Fulcherius. S. Poncius. S. Martinus, monachi. Data per manum Randuini, levitæ, anno ab incarnatione Domini DCCCCLXXVIIII, regnante Condrado rege.